Can
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Can var ei tysk, eksperimentell rockegruppe. De var pionerer innen elektronisk «behandling» av instrumenter, og hadde innflytelse på sjangre som new wave, techno, trance, postrock og ambient. Musikken er blitt beskrevet som hypnotiske, repetitive, transeaktige rytmer med atmosfæriske lyder og forvrengte elektroniske effekter. Denne progressive, tyske musikken blir ofte kalt krautrock.
Gruppa ble dannet i Köln i 1968 av keyboardisten Irmin Schmidt (født i 1937), gitaristen Michael Karoli (1948–2001), bassisten Holger Czukay (1938–2017), trommeslage ren Jaki Liebezeit (1938–2017) og den amerikanske vokalisten Malcolm Mooney (født i 1944).Debutalbumet Monster Movie (1969) preges av lange improvisasjonsstykker. Året etter ble Mooney erstattet av den japanske gatemusikanten Damo Suzuki (født i 1950), og hans mange stemmefasetter fikk stor betydning for de neste albumenes tonespråk: Soundtracks (1970), Tago Mago (1971), Ege Bamyasi (1972, med den tyske hiten Spoon) og Future Days (1973).Karoli overtok vokalen da Suzuki sluttet i 1973, men de neste albumene var mindre eksperimentelle og kritikerroste: Soon Over Babaluma (1974), Landed (1975), Flow Motion (1976, med den britiske hiten I Want More), Saw Delight (1977), Out Of Reach (1978, uten Czukay) og Can (1979, også kjent som Inner Space). På de tre siste var Can forsterket med perkusjonisten Reebop Kwaku Baah og bassisten Rosco Gee. Bandet ble oppløst i 1979, hvorpå Czukay og Schmidt lagde flere soloalbum.Originalbesetningen spilte sammen igjen i 1986–1990 og ga ut Rite Time (1989). På 1990-tallet ble Cans musikk oppdaget av en ny generasjon, og kjente artister remikset dem på Sacrilege: The Remixes (1997). Tidligere uutgitte innspillinger ble utgitt i boksen The Lost Tapes i 2012. Les mer i Store norske leksikon musikk Eksterne lenker Can/Spoon Records